უნივერსიტეტის ღონისძიებების პორტალი

ციფრული ობიექტების გრძელვადიანი დაცვა
2011-07-20 11:15 (Asia/Dubai)
21 ივლისს 17:30 სთ-ზე ილიას სახელმწიფო უნივერსიტეტის 101-ე აუდიტორიაში (ი. ჭავჭავაძის გამზ. 32,) TEMPUS-ის პროექტის “ახალი საბიბლიოთეკო და საინფორმაციო მეცნიერებების სამაგისტრო პროგრამის” საზაფხულო სკოლის ფარგლებში ჩატარდება საჯარო ლექცია თემაზე “ციფრული ობიექტების გრძელვადიანი დაცვა”.
ლექციაზე განხილული იქნება ციფრული ბიბლიოთეკების განვითარების სხვადასხვა ასპექტი: ტექსტური, აუდიო, ვიდეო მონაცემთა საძიებო სისტემები, ციფრული ობიექტების შენახვა, საინფორმაციო ტექნოლოგიების გამოყენებით მომხმარებელზე ორიენტირებული სისტემის შექმნა.
ლექციას ჩაატარებს ვიტორე კასაროსა, პიზის უნივერსიტეტის ელექტრონულ-ჰუმანიტარულ მეცნიერებათა დეპარტამენტის პროფესორი.
ლექცია უზრუნველყოფილი იქნება ქართული თარგმანით.

ავსტრიული ბენდის კონცერტი ილიაუნიში
2011-07-14 16:31
21 ივლისს, 18.00 საათზე, ილიას სახელმწიფო უნივერსიტეტის ავსტრიული ბიბლიოთეკა და ავსტრიის საელჩო საქართველოში გიწვევთ კონცერტზე.
მონაწილეობას მიიღებს ორი ავსტრიული ბენდი “The Pond Pirates” და “Renato Unterberg”.
კონცერტის მსვლელობისას თქვენ გექნებათ საშუალება ორივე ბენდის წევრებთან ერთად დაუკრათ საკუთარ ინსტრუმენტებზე ან უბრალოდ ისარგებლოთ ბენდის კუთვნილი ინსტრუმენტებით.
პოლკას, როკის, რეგის, ჯაზის, სკასა და ენერგიული მუსიკის უჩვეულო ნაზავი, შვიდი მუსიკოსი სცენაზე, სამი ჩასაბერი ინსტრუმენტი და ორი გიტარა – კონცერტი ილიაუნიში მუსიკის ყველა მოყვარულისთვის.
დასწრება თავისუფალია.
მისამართი: ილიას სახელმწიფო უნივერსიტეტის შიდა ეზო, ქ. ჩოლოყაშვილის გამზ. 3/5

საჯარო ლექცია თემაზე "საოჯახო წიგნიერება"
2011-07-14 11:30
14 ივლისს, 17:30 სთ-ზე გაიმართება საჯარო ლექცია თემაზე “საოჯახო წიგნიერება”. ლექციას წაიკითხავს პარმას უნივერსიტეტის პროფესორი, ელენა კორადინი.
საჯარო ლექცია დაიგეგმა TEMPUS-ის მიერ განხორციელებულ საზაფხულო სკოლის “ინფორმაციის მენეჯმენტი” ფარგლებში. ლექცია ჩატარდება ილიას სახელმწიფო უნივერსიტეტის A კორპუსის 101-ე აუდიტორიაში (ი. ჭავჭავაძის 32, პირველი სართული). უზრუნველყოფილი იქნება ქართული თარგმანი.

გამარჯვებულ სტუდენტთა დაჯილდოება
2011-07-13 11:17
13 ივლისს, 17:00-ზე, ილიას სახელმწიფო უნივერსიტეტის A101 აუდიტორიაში გაიმართება სამართლის ფაკულტეტის მიერ ორგანიზებული, საქართველოს ჩემპიონატების “ხელშეკრულებების შედგენა” და “კაზუსების შედგენა”-ში ფინალური ეტაპის გამარჯვებულ სტუდენტთა დაჯილდოვება.
ორივე ჩემპიონატი არის უნივერსიტეტთაშორისი ხასიათის. ჩემპიონატებში მონაწილეობა მიიღეს საქართველოში აკრედიტირებული უმაღლესი საგანმანათლებო დაწესებულების სამართლის (იურიდიული) ფაკულტეტის საბაკალავრო პროგრამის სტუდენტებმა.
კაზუსების შედგენაში ჩემპიონატის მონაწილეებს მიეცათ ინდივიდუალური დავალებები. რაც გულისხმობდა, (სამოქალაქო სამართლის, ადმინისტრაციული სამართლის და სისხლის სამართლის) მიმართულებების მიხედვით (თითოეულ დავალებაში მითითებულ) სამართლის ნორმებზე დაყრდნობით კონკრეტული კაზუსების შექმნაში (შედგენაში), რომლის ამოხსნის დროსაც გამოყენებულ იქნება დავალების მიცემის დროს განსაზღვრული სამართლის ნორმები.
ხელშეკრულებების შედგენის ჩემპიონატის მონაწილეებს ასევე მიეცათ დავალება, რომელიც გულისხმობდა, კონკრეტული კლიენტის ინტერესების გათვალისწინებით, მისთვის სასურველი ხელშეკრულების შედგენას.
საქართველოს ჩემპიონატი კაზუსების შედგენაში (2011) გამარჯვებულები არიან:
ადმინისტრაციული სამართლის მიმართულება:
1. თეონა ფურცხვანიძე – 27 ქულა;
2. გიორგი პაპკიაური – 25 ქულა;
3. ვარლამ ჭიპაშვილი – 23 ქულა.
სისხლის სამართლის მიმართულება:
1. თია კარჭაული – 29 ქულა;
2. მარიამ ნანობაშვილი – 27 ქულა;
3. ვადიმ კარახანოვი – 21 ქულა.
სამოქალაქო სამართლის მიმართულება:
1. ავთანდილ ნაცვალაძე – 26 ქულა;
2. ვარლამ ჭიპაშვილი – 22 ქულა;
3. მარიამ ქებაძე – 21 ქულა.
საქართველოს ჩემპიონატი ხელშეკრულებების შედგენაში (2011) გამარჯვებულები არიან:
1. ანა ბექაური – 27 ქულა;
2. გვანცა ლომიძე – 25 ქულა;
3. თათია რაზმაძე – 18 ქულა;

”ბიზნეს ქეისები 2011” - დაჯილდოების ცერემონია
2011-07-07 18:00
8 ივლისს, 11.00 საათზე ილიას სახელმწიფო უნივერსიტეტის 101-ე აუდიტორიაში (ი. ჭავჭავაძის გამზ. 32) გაიმართება პროექტ ”ბიზნეს ქეისები 2011” დაჯილდოების ცერემონია.
ილიას სახელმწიფო უნივერსიტეტის ბიზნესის ფაკულტეტის ინიციატივით უკვე მეორედ განხორციელდა პროექტი “ბიზნეს ქეისები 2011”, რომელიც სამი თვის განმავლობაში – მარტიდან ივლისამდე – მიმდინარეობდა. პროექტი არის ინტელექტუალური თამაში, რომლის მიზანია, ხელი შეუწყოს სტუდენტებში პროფესიული უნარ-ჩვევების განვითარებასა და კრიტიკული აზროვნების ჩამოყალიბებას. ამასთანავე, პროექტი მონაწილეებს ეხმარება ბიზნეს ქეისების ევროპული სტილის დანერგვასა და შედეგზე ორიენტირებული გადაწყვეტილებების მიღებასა და ბიზნეს სფეროში მიმდინარე სიახლეების გაცნობაში.
წელს პროექტში 54 (ადრინდელზე ორჯერ მეტი) გუნდი იღებდა მონაწილეობას. მათ შორის იყვნენ როგორც ილიას სახელმწიფო უნივერსტეტის, ასევე სხვა უნივერსიტეტების წარმომადგენლებიც.
„ბიზნეს ქეისები 2011“ სამ ტურად გაიმართა, პირველი ტური კი – სამ ეტაპად.
ჯამური ქულების მიხედვით, ნახევარფინალში გადავიდა 28 გუნდი, ხოლო ფინალში – 14 გუნდი. გუნდებს აფასებდა ოთხწევრიანი ჟიური, რომლის ერთი წევრიც პერიოდულად იცვლებოდა, სამი მათგანი კი მუდმივად იყო ჩართული პროექტში. თითოეულ ეტაპზე დალუქულ კონვერტში მოთავსებული 3-3 ქეისიდან სტუდენტები ირჩევდნენ 2-2-ს (ინფორმაიცა შედეგების შესახებ იხილეთ www.iliauni.edu.ge).
განხილული იყო უნივერსიტეტის ლექტორების მიერ ქართული და უცხოური მაგალითების მიხედვით შემუშავებული ქეისები.
გამარჯვებულთა ვინაობა დაჯილდოებისას გახდება ცნობილი და მათ გადაეცემათ ფასიანი საჩუქრები და დიპლომები. ასევე გამოვლინდება თბილისი-ლონდონი-თბილისის 2 ბილეთის მფლობელი. ეს პრიზი British Midland International (BMI)-მა დააწესა. ორი კომპანია – „კულა“ (დირექტორი ვანო გოგლიძე, „კულას“ პრემიუმ წვენების ხაზი – ეტალონი ეფექტი) და „თრეიდ ენდ დეველოპმენტ ჯგუფი“ (დირექტორი ნუკრი თოდრაძე) გამოავლენს ფავორიტებს – ორიგინალური იდეების წარმომდგენ გუნდებს. პროექტის მხარდამჭერია საქართველოს სპორტისა და ახალგაზრდობის საქმეთა სამინისტრო, „ჯორჯიან უოთერ ფაუერი“ GWP, ახალი ეკონომიკური სკოლა საქართველო, უნივერსიტეტის სტუდენტური თვითმმართველობა, ადმინისტრაცია და სხვა.
ბიზნეს ქეისების საორგანიზაციო ჯგუფი
საკონტაქტო ტელ.: 5 77 23 73 84 – სალომე

საზაფხულო სკოლა დოქტორანტებისთვის
2011-07-07 14:15
ილიას სახელმწიფო უნივერსიტეტში მიმდინარეობს საზაფხულო სკოლა სოციალური მეცნიერებების მეთოდოლოგიაში. სკოლა განკუთვნილია დოქტორანტებისა და ახალგაზრდა მკვლევარებისათვის. ლექციებს კითხულობენ არიზონას სახელმწიფო უნივერსიტეტის პროფესორები მაიკლ ჰექტერი, კაროლინ ვორნერი და დევიდ სიროკი. საზაფხულო სკოლის მონაწილეები შეირჩა კონკურსის წესით. სკოლა დაფინანსებულია საქართველოში აშშ-ის საელჩოს მიერ და დასრულდება 14 ივლისს.

სადიპლომო პროექტი "ჯაზი" – პრეზენტაცია
2011-07-06 16:51
9 ივლისს, 17.00 საათზე (ი. ჭავჭავაძის გამზ. 32, „ა“ კორპუსი, 101 – ე აუდიტორია) ილიას სახელმწიფო უნივერსიტეტის სახვითი და გამოყენებითი ხელოვნების ცენტრი მართავს უმაღლესი პროფესიული საგანმანათლებლო პროგრამების 2011 წლის კურსდამთავრებულთა სადიპლომო პროექტ „ჯაზის“ პრეზენტაციას.
პროექტში გაერთიანებულია ოთხი სხვადასხვა სპეციალობის სტუდენტების ნამუშევრები:
კომპიუტერული დიზაინი და დაზგური გრაფიკა, ტანსაცმლის, ფეხსაცმლის და ქსოვილის დიზაინი, საიუველირო ხელოვნება (ოქრომჭედლობა და მინანქარი), მონუმენტური მოხატვა, კერამიკა და ვიტრაჟი.
ყველა ამ სპეციალობის სტუდენტთა ნამუშევრებს ერთი კონცეფცია აერთიანებს. თეორიული პროექტის განმსაზღვრელი იყო ვიზუალური მიმართულება, სტუდენტებმა კი მათი დარგებისათვის დამახასიათებელი სპეციფიკის გათვალისწინებით გაშალეს საერთო კონცეფცია.
ინტეგრირებული დიპლომების შემუშავება ხელს უწყობს სხვადასხვა სახელოვნებო დარგის სტუდენტთა თანამშრომლობას, რაც თავისთავად ეხმარება საერთო კონცეფციის უკეთ წარმოჩენას.

საზაფხულო სკოლა ინფორმაციის მენეჯმენტში
2011-07-06 16:10
2011 წლის 11-22 ივლისს ილიას სახელმწიფო უნივერსიტეტის ბიბლიოთეკა უკვე მეორედ უმასპინძლებს საზაფხულო სკოლას, რომელიც TEMPUS-ის პროექტის “ახალი საბიბლიოთეკო და საინფორმაციო მეცნიერებების სამაგისტრო პროგრამა” ფარგლებში ჩატარდება. საზაფხულო სკოლის მუშაობაში მონაწილეობას მიიღებენ პროფესიონალები საქართველოს, სომხეთისა და აზერბაიჯანის ბიბლიოთეკებიდან და უნივერსიტეტებიდან.
საზაფხულო სკოლის ლექციების თემებია: ინფორმაციული წიგნიერება ოცდამეერთე საუკუნეში და ინფორმაციის სფეროში მოღვაწე პროფესიონალების როლი, ელექტრონული ბიბლიოთეკები, მონაცემთა ხარისხი.
ლექციებს წაიკითხავენ ნაზლინ ბჰიმანი (კემბრიჯის უნივერსტიტეტი, დიდი ბრიტანეთი), ელენა კორრადინი (პარმას უნივერსიტეტი, იტალია), ანიტა იანსონი (რეზეკნე, ლატვია) და ვიტტორე კასაროსა (პიზას უნივერსიტეტი, იტალია).
საზაფხულო სკოლის მსვლელობისას იგეგმება ერთდღიანი სემინარების მოწყობა თემებზე: დიგიტალური ბიბლიოთეკები, საინფორმაციო ტექნოლოგიები და ბიზნეს-პროცესების მენეჯმენტი. გარდა ამისა, ჩატარდება ფართო აუდიტორიისთვის განკუთვნილი ლექციები დიგიტალური ობიექტების გრძელვადიანი დაცვის, მონაცემთა ხარისხის უზრუნველყოფის და საოჯახო წიგნიერების შესახებ.
საზაფხულო სკოლისა და სემინარების სამუშაო ენაა ინგლისური. საჯარო ლექციები ჩატარდება ქართული თარგმანით.
დამატებითი ინფორმაციისთვის მიმართეთ ილიას სახელმწიფო უნივერსიტეტის ბიბლიოთეკის დირექტორის მოადგილეს თამარ ჯანაშიას (tamar.janashia@iliauni.edu.ge).
საზაფხულო სკოლის სემინარები გაიმართება ი. ჭავჭავაძის გამზ. 32, “ა” კორპუსი, 101 – ე აუდიტორია, 10.00 საათი.

კონფერენცია "ინფორმაციული წიგნიერება 2011“
2011-07-04 10:51
5 ივლისს, 12.00 საათზე ილიას სახელმწიფო უნივერსიტეტის ბიბლიოთეკის ახალ დარბაზში, ჩატარდება კონფერენცია „ინფორმაციული წიგნიერება 2011“.
კონფერენციაში მონაწილეობას მიიღებენ უნივერსიტეტის პირველი წლის სტუდენტები და წარადგენენ კურსის „ინფორმაციული წიგნიერება“ ფარგლებში მომზადებულ პრეზენტაციებს.
კონფერენციაზე მოწვეულ სტუმრებს საშუალება ექნებათ, მოისმინონ მრავალფეროვანი და საინტერესო პრეზენტაციები, ასევე ჩაერთონ კონფერენციის მსვლელობის პროცესში და დასვან მათთვის საინტერესო საკითხებზე კითხვები, გამოთქვან მოსაზრებები და საკუთარი შთაბეჭდილებები.
მისამართი: გიორგი წერეთლის ქ.#3, ოთახი 911, აღმოსავლეთმცოდნეობის ინსტიტუტის შენობა.

საერთაშორისო სიმპოზიუმი ილიაუნიში
2011-07-01 16:38
5 ივლისს, 09.00 საათზე, ილიას სახელმწიფო უნივერსიტეტში ჩატარდება CORPUS-ის მეოთხე საერთაშორისო სიმპოზიუმი: DIETS & FOOD PATTERNS. MYTHS, REALITIES AND HOPES. სიმპოზიუმი გაიმართება ილიას სახელმწიფო უნივერსიტეტის, სტოკჰოლმის უნივერსიტეტის (შვედეთი) და CORPUS-ის ორგანიზებით.
სიმპოზიუმზე მოხსენებით გამოვლენ მკვლევრები მსოფლიოს სხვადასხვა ქვეყნიდან.
ღონისძიება გაიმართება ილიას სახელმწიფო უნივერსიტეტის A კორპუსის 101-ე აუდიტორიაში (ჭავჭავაძის 32).
დასწრება თავისუფალია.

პროფესორ როი ვან დრიშეს საჯარო ლექცია
2011-06-29 16:23
7 ივლისს, 12.00 საათზე, 101-ე აუდიტორიაში (ი. ჭავჭავაძის გამზ.32) , მასაჩუსეტსის უნივერსიტეტის მცენარეთა, ნიადაგისა და მწერების განყოფილების ენტომოლოგიის პროფესორი როი ვან დრიშე წაიკითხავს ლექციას ბიოკონტროლის მნიშვნელობაზე, რომელიც მოიცავს რამოდენიმე საკითხს:
1. შესავალი აგრარული და სატყეო მავნებლების კლასიკურ ბიოკონტროლში;
2. ევროპული ნეკერჩხლის ქერქიჭამიას პროექტი – პროექტი ტყის მავნებლის ბიოკონტროლისათვის;
3. ბამბის ბალიშა ცრუფარიანას პროექტი გალაპაგოსზე;
4. მასაჩუსეტსისა და ილიას სახელმწიფო უნივერსიტეტის ერთობლივი პროექტები
ა) წიფლის ბოჭკოვანას პარაზიტოიდები;
ბ) პიერიდების პარაზიტოიდები საქართველოში.
დასწრება თავისუფალია.

ელი ფეიმანის საჯარო ლექცია
2011-06-29 16:20
30 ივნისს, 18:00 საათზე, ილიას სახელმწიფო უნივერსიტეტში ელი ფეიმანი (ბრაუნის უნივერსიტეტი, აშშ) წაიკითხავს ლექციას თემაზე: „კოჰეზია და კოერსია საქართველოს, სომხეთისა და აზერბაიჯანის მმართველ პარტიებში“.
ლექცია გაიმართება ავსტრიულ ბიბლიოთეკაში (ქ. ჩოლოყაშვილის 3/5, ოთახი H105).

სალექციო კურსი ილიაუნიში
2011-06-28 16:14
4 ივლისს, 13:00 საათზე, ილიას სახელმწიფო უნივერსიტეტში (A კორპუსი, 101-ე აუდიტორია; მის.: ი. ჭავჭავაძის #32) ჩატარდება საჯარო პრეზენტაცია. სალექციო კურსის ”კომუნიკაციის, პრეზენტაციისა და დისკუსიის ტექნიკები” ფარგლებში სტუდენტები წარმოადგენენ სხვადასხვა თემებს.
გამარჯვებულ გუნდებს დაასახელებს ჟიური. საუკეთესოებს უნივერსიტეტის სახელით გადაეცემათ სიგელები და სიმბოლური საჩუქრები.
აღნიშნული საჯარო პრეზენტაცია გაზაფხულის სემესტრების დასასრულს ასევე ჩატარდა 2009 და 2010 წლებში.
პროექტის ორგანიზატორია პირველი სასწავლო წლის კოორდინატორი, მაკა პატარიძე.

SAP-ის სწავლების პროექტის პრეზენტაცია ილიაუნიში
2011-06-27 16:27
30 ივნისს, 16.00 საათზე, 101-ე აუდიტორიაში (ი. ჭავჭავაძის გამზ. 32) გაიმართება SAP University Alliances-ის პრეზენტაცია.
2011 წლიდან ილიას სახელმწიფო უნივერსიტეტი არის SAP University Alliances-ის წევრი, რაც მას უფლებას აძლევს, სასწავლო პროგრამაში ჩართოს SAP-სისტემის სწავლება და გამოიყენოს იგი სამაგისტრო და სადოქტორო ნაშრომების მომზადებისას. SAP-სისტემის ტექნიკური მხარდაჭერის მომსახურება ილიას სახელმწიფო უნივერსიტეტისათვის შეიძინა უნივერსიტეტის მიერ განხორციელებული არაერთი პროექტის პარტნიორმა სს ბაზისბანკმა. ბაზისბანკის ფინანსურმა მხარდაჭერამ ასევე დიდი როლი ითამაშა ილიას სახელმწიფო უნივერსიტეტის SAP University Alliances-ში გაწევრიანებაში.
SAP-სისტემის სწავლება იგეგმება ბიზნეს ადმინისტრირების საბაკალავრო სპეციალობის დამამთავრებელ კურსებზე. გარდა ამისა, ილიას სახელმწიფო უნივერსიტეტში გაზაფხულის სემესტრიდან ამოქმედდება ინფორმაციული ტექნოლოგიების მენეჯმენტის სამაგისტრო პროგრამა, რომელშიც მნიშვნელოვანი კომპონენტი სწორედ SAP – სისტემის სწავლებასთან დაკავშირებული კურსებია.
ინფორმაციული ტექნოლოგიების მენეჯმენტის სამაგისტრო პროგრამა მიზნად ისახავს, მოამზადოს ისეთი სპეციალისტები, რომლებიც კოორდინაციას გაუწევენ საინფორმაციო ტექნოლოგიების დანერგვას ამა თუ იმ კომერციულ ორგანიზაციაში, შეიმუშავებენ ბიზნეს-პროცესების ეფექტურობის აპრიორული შეფასების მექანიზმს და უზრუნველყოფენ მის ინტეგრაციას ორგანიზაციის საინფორმაციო სისტემაში. გარდა ამისა, ინფორმაციული ტექნოლოგიების მენეჯმენტის მაგისტრს აქვს მყარი საფუძველი ბიზნესის ამა თუ იმ სფეროში საინფორმაციო ტექნოლოგიების გამოყენების სხვადასხვა პრობლემურ საკითხებთან დაკავშირებით სამეცნიერო-კვლევითი მუშაობის საწარმოებლად.

ინტენსიური ლექციების და ტრენინგის კურსი
2011-06-27 16:21
27 ივნისიდან 9 ივლისის ჩათვლით ილიას სახელმწიფო უნივერსიტეტში ცენტრალური კალიფორნიის ფრესნოს სახელმწიფო უნივერსიტეტის აუტიზმის ცენტრის დირექტორი, პროფესორი ამანდა ადამსი და ამავე ცენტრის პროფესორი მარიანა ჯექსონი ჩაატარებენ ინტენსიური ლექციების და ტრენინგის კურსს “მიმართული ქცევის ანალიზი”.
ამ დროის განმავლობაში ასევე განხორციელდება აუტიზმის ცენტრის აღსაზრდელებისა და თანამშრომლების კლინიკური სუპერვიზია.
აღნიშნული ღონისძიების ჩატარება მნიშვნელოვანია ცენტრის სტუდენტებისა და თანამშრომლებისთვის. დაგეგმილია ხანგრძლივი თანამშრომლობა, რათა შემდგომში საფუძველი ჩაეყაროს უნივერსიტეტში ფსიქოლოგთა სერტიფიცირებას “მიმართული ქცევის ანალიზში“, რაც შესაძლებელს გახდის კვალიფიციური სრულფასოვანი კადრების მომზადებას მომავალი ამერიკული სტანდარტების აუტიზმის ცენტრის დასაარსებლად.

ბაკალავრია​ტის დამთავრები​ს ცერემონიალ​ი ილიაუნიში
2011-06-24 16:13
25 ივნისს, დილის 10:00 საათზე, ილიას სახელმწიფო უნივერსიტეტში (ი. ჭავჭავაძის გამზ. 32) გაიმართება ბაკალავრების გამოსაშვები საზეიმო ღონისძიება.
ღონისძიებას გახსნის და სტუდენტებს მიესალმება ილიას სახელმწიფო უნივერსიტეტის რექტორი, პროფესორი გიგი თევზაძე. ღონისძიებას დაესწრება და სტუდენტებს უნივერსიტეტის დამთავრებას მიულოცავს საქართველოს განათლებისა და მეცნიერების მინისტრი, დიმიტრი შაშკინი. ტრადიციისამებრ ბაკალავრების სახელით კონკურსში გამარჯვებული სტუდენტი გამოვა.
წელს ილიას სახელმწიფო უნივერსიტეტს 2000-ზე მეტი ბაკალავრი ამთავრებს.
ოფიციალური ნაწილის დასრულების შემდეგ ილიაუნის როკ-ფესტივალის გამარჯვებული სტუდენტური ჯგუფი “The Pulse” კონცერტს გამართავს.

შეხვედრა „საქპატენტის“ ხელმძღვანელთან
2011-06-24 13:13
28 ივნისს, 12.00 საათზე, A კორპუსის 101-ე აუდიტორიაში (ი. ჭავჭავაძის გამზ.32) ინტელექტუალური საკუთრების ეროვნული ცენტრის „საქპატენტის“ ხელმძღვანელი ირაკლი ღვალაძე წაიკითხავს ლექციას საქპატენტის მუშაობის და სტრატეგიის შესახებ. შეხვედრის მიზანია ილიას სახელმწიფო უნივერსიტეტის პროფესორებისთვის, მკვლევრებისა და სტუდენტებისათვის საქპატენტის საექსპერტო სამუშაოში ჩართვის შესაძლებლობების და პერსპექტივების გაცნობა.

დასაქმების ცენტრის პრეზენტაცია
2011-06-23 16:57
24 ივნისს, 14:00 სთ-ზე, 101-ე აუდიტორიაში (ი. ჭავჭავაძის 32) გაიმართება საქართველოს სტუდენტთა დასაქმების ცენტრის, “SEC Georgia”-ს პროექტის – “იპოვე შენი ადგილი ცხოვრებაში” პრეზენტაცია. პრეზენტაციაზე გაეცნობით ორგანიზაციის სამომავლო გეგმებსა და სტუდენტთა დასაქმებასთან დაკავშირებულ ტექნიკურ საკითხებს.
პრეზენტაციას დაესწრებიან დამამთავრებელი კურსის სტუდენტები, უნივერსიტეტის ლექტორები, სტუდენტთა თვითმმართველობის პრეზიდენტი, “SEC Georgia”-ს პრეზიდენტი და ვიცე-პრეზიდენტები.
ორგანიზაციის პრეზიდენტის განცხადებით, “SEC Georgia” აქტიურად იწყებს შინაგან საქმეთა სამინისტროსთან თანამშრომლობას და უზრუნველყოფს პრაქტიკანტებისთვის გამოყოფილი ვაკანტური ადგილების შევსებას პერსპექტიული სტუდენტებით. ვაკანტური ადგილების მიმართულებები მრავალფეროვანია: პრაქტიკების გავლა შეეძლებათ როგორც ტექნიკური, ისე ჰუმანიტარული და ხელოვნებათმცოდნეობის მიმართულების სტუდენტებს.

იუჯინ ო'ნილის პიესები ილიაუნის თეატრში
2011-06-23 14:49
23 ივნისს, 16.00 საათზე, ილიას სახელმწიფო უნივერსიტეტის თეატრში გაიმართება ამერიკელი დრამატურგის, იუჯინ ო’ნილის პიესების კითხვა. პიესები ინგლისური ენიდან თარგმნეს ილიაუნის სტუდენტებმა, რომლებიც გადიოდნენ სასწავლო კურსს – “დრამატული ნაწარმოების თარგმნის თეორია და პრაქტიკა”.
კურსის ფარგლებში სრულყოფილად ითარგმნა 5 პიესა, თუმცა ხვალ წარმოდგენილი იქნება მხოლოდ ორი, კერძოდ: “ქსელი” და “ხანგრძლივი მოგზაურობა შინისაკენ”.
დასწრება თავისუფალია.

პროფესორ ფრანსუა რუეგის საჯარო ლექცია
2011-06-20 16:33
ილიას სახელმწიფო უნივერსიტეტი მასპინძლობს ფრიბურგის უნივერსიტეტის პროფესორს, ფრანსუა რუეგს. იგი გამართავს ლექციებს თემებზე: “სოციალური და კულტურული ანთროპოლოგიის დღევანდელი გამოწვევები” (21 ივნისი, 17.00 საათი, ავსტრიული ბიბლიოთეკა) და გარემოს ანთროპოლოგიის ასპექტები” (22 ივნისი, 16.00 საათი, ი. ჭავჭავაძის გამზ. 32, 101-ე აუდიტორია).

პრემიერა ილიუნის თეატრში
2011-06-17 16:55
17 და 18 ივნისს, 19.00 საათზე, ილიას სახელმწიფო უნივერსიტეტის თეატრი (ი. ჭავჭავაძის გამზ.32) მორიგ პრემიერას გამართავს. წარმოდგენილი იქნება ლალი კეკელიძის პიესა ”კომედია ტრაგედიაზე, ანუ, „ЧАЙКА“ ПО ГРУЗИНСКИ, ВО ВРЕМЯ РУССКОГО ЧАЕПИТИЯ.” სპექტაკლის რეჟისორი, ქორეოგრაფი და მუსიკალური გამფორმებელი გახლავთ თავად ლალი კეკელიძე, მხატვრები – ბექა სადაღაშვილი და თამუნა ჭავჭანიძე. სპექტაკლში პროფესიონალ მსახიობებთან ერთად (მიშა არჯევანიძე, გიორგი კალანდარიშვილი, ქეთი ასათიანი, ნიკა წერედიანი, ანდრო ბარათაშვილი, ზაზა ვაშაყმაძე, მაია გელოვანი, ეკა დემეტრაძე) მონაწილეობას იღებენ ილიას სახელმწიფო უნივერსიტეტთან არსებული თეატრალური ხელოვნების განვითარების ცენტრის პირველი კურსის სტუდენტები (ლაშა ამბიძე, გიორგი მოსიაშვილი, გიორგი შაქარაშვილი).
პიესა 2008 წლის აგვისტოს ომთან დაკავშირებით შეიქმნა. ორი მთავარი პერსონაჟი ივან პეტროვიჩი და პეტრე ივანოვიჩი ერთმანეთთან, რუსეთის პოლიტიკოსების მსგავსად, ხისტი, მდაბიო ენით მეტყველებენ და პუტინის რუსეთის ზრახვებს საქართველოს, კავკასიის და ზოგადად მსოფლიოს მიმართ დაუფარავად და ღიად ახმოვანებენ.

კრებულის "თავისუფლების ფული" პრეზენტაცია
2011-06-17 16:30
21 ივნისს, 17.00 საათზე, ილიას სახელმწიფო უნივერსიტეტის წიგნის მაღაზია ”ლიგამუსში” (ი. ჭავჭავაძის გამზ.32) გაიმართება ახალი, რიგით VII კრებულის – “თავისუფლების ფულის” პრეზენტაცია, რომელსაც ფრიდრიხ ნაომანის ფონდის მხარდაჭერით გამოსცემს “ახალი ეკონომიკური სკოლა – საქართველო” სერიით “თავისუფლების ბიბლიოთეკა”.
კრებულში თავმოყრილია გამოჩენილი ავტორების შრომები, რომლებშიც გარკვევითაა ასახული თანამედროვე მონეტარული სისტემის მდგომარეობა, შემოთავაზებულია დამაჯერებელი არგუმენტები მისი რეფორმირების გადაუდებელი აუცილებლობისა და შესაძლო მიმართულებების შესახებ – ფულის კონკურენტული წარმოების სასარგებლოდ და სახელმწიფოს მხრიდან ჩარევის საწინააღმდეგოდ. ვფიქრობთ, მკითხველისთვის ის გახდება სამაგიდო მრჩეველი მონეტარულ საკითხებში და გზამკვლევი ეკონომიკური თავისუფლებისკენ.
პაატა შეშელიძე – საქართველოს ახალი ეკონომიკური სკოლის პრეზიდენტი
თენგიზ ვერულავა – სერიის “თავისუფლების ბიბლიოთეკა” მთავარი რედაქტორი, ილიას სახელმწიფო უნივერსიტეტის ბიზნესის ფაკულტეტის დეკანი
კრებულის სარჩევი:
• გიდო ჰულსმანი – წინასიტყვაობა
1. ფულის არსი
• ფრედერიკ ბასტია – რა არის ფული?
• ლუდვიგ ფონ მიზესი – ფულის ადგილი ეკონომიკურ საქონელს შორის
• ლუდვიგ ფონ მიზესი – ფულის არანეიტრალურობა
• ჰანს-ჰერმან ჰოპპე – რას წარმოადგენს დეკრეტული ფული? – ანუ ფულისა და კრედიტის დეგრადაცია
II. ფულის ოპტიმალური სახე
• გიდო ჰულსმანი – უტილიტარისტული შეხედულებები ფულის წარმოებასთან დაკავშირებით
• მარი ნ. როთბარდი – ოქრო, როგორც საკრედიტო ფულის მერყევი კურსის საპირწონე
• მილტონ ფრიდმენი – გაუმყარებელი ქაღალდის ფულის რესურსული დანახარჯი
• ჰანს-ჰერმან ჰოპპე, გიდო ჰულსმანი, უოლტერ ბლოკი – ნდობაზე დამყარებული ფულის წინააღმდეგ
• ჰანს შენჰოლცი – ჩიკაგოს სავალუტო ტრადიცია ავსტრიული თეორიის ჭრილში
• ალან გრინსპენი – ოქრო და ეკონომიკური თავისუფლება
III. ფული და სახელმწიფო
• მარი ნ. როთბარდი – ფული, სახელმწიფო და თანამედროვე მერკანტილიზმი
• ჰანს-ჰერმან ჰოპპე – საბანკო სისტემა, ეროვნული სახელმწიფოები და საერთაშორისო პოლიტიკა: ამჟამინდელი ეკონომიკური წესრიგის სოციოლოგიური რეკონსტრუქცია
• ჯორჯ სელჯინი, ლოურენს უაითი – ფისკალური თეორია მონეტარულ სისტემაში სახელმწიფოს როლის შესახებ
• გია ჯანდიერი – შეიძლება თუ არა ცენტრალური ბანკის ნდობა?
• აკაკი ცომაია – თანამედროვე მონეტარიზმი და ეკონომიკური თავისუფლება?
IV. მონეტარული რეფორმები
• ჰენრი ჰეზლიტი – იდეალური ფულის ძიებაში
• ფრიდრიხ ოგიუსტ ფონ ჰაიეკი – ვალუტის არჩევანი, ინფლაციის შეჩერების გზა
• ჯეფრი მ. ჰერბენერი – ინფლაციის ეპოქის შემდგომ: ავსტრიული სკოლის ეკონომისტების წინადადებები ფულადი რეფორმების თაობაზე
• პაატა შეშელიძე – ფული, რეფორმა და მომავალი
• თენგიზ ვერულავა – რედაქტორის ბოლოსიტყვაობა.

”არქეოლოგიური გათხრები სამთავროს სამაროვანზე”
2011-06-17 16:12
21 ივნისს, 19:00 საათზე, ილიას სახელმწიფო უნივერსიტეტის 101-ე აუდიტორიაში (ი. ჭავჭავაძის 32) გაიმართება ანტონიო (ტონი) საგონას საჯარო ლექცია თემაზე: “ხიდი ორ კონტინენტს შორის: არქეოლოგიური გათხრები სამთავროს სამაროვანზე”.
ლექციაზე განხილული იქნება შიდა ქართლის მნიშვნელოვანი არქეოლოგიური ძეგლის – სამთავროს სამაროვნის განახლებული (2008-2010) არქეოლოგიური გათხრები, რომელიც საქართველოს ეროვნული მუზეუმისა და მელბურნის უნივერსიტეტის ერთობლივი პროექტის ეგიდით განხორციელდა.
ანტონიო საგონა არის მელბურნის უნივერსიტეტის პროფესორი არქეოლოგიის დარგში. მისი სამეცნიერო ინტერესები მოიცავს უძველეს თურქეთს და კავკასიას. იგი არის ავსტრალიის ჰუმანიტარული აკადემიის და ლონდონის სიძველეთა საზოგადოების წევრი. მისი ბოლო წიგნი პოლ ზიმანსკისთან თანაავტორობით არის ”უძველესი თურქეთი, დაზვერვები ადრეული ნამოსახლარების პერიოდიდან რკინის ხანის დასასრულამდე”.

ინკლუზიური განათლების საზაფხულო სკოლა
2011-06-17 16:08
ილიას სახელმწიფო უნივერსიტეტში 20 ივნისს ინკლუზიური განათლების საზაფხულო სკოლა გაიხსნება. უკვე მეორე წელია, რაც ილიას სახელმწიფო უნივერსიტეტი განათლების და მეცნიერების სამინისტროს მხარდაჭერით ინკლუზიურ საზაფხულო სკოლას ატარებს. სკოლის ადმინისტრირებას ილიას სახელმწიფო უნივერსიტეტის სამაგისტრო და სადოქტორო პროგრამების ფაკულტეტი ახორციელებს.
საზაფხულო სკოლის კურსდამთავრებულებს გადაეცემათ სერტიფიკატები. ლექციები ილიას სახელმწიფო უნივერსიტეტში 20 ივნისიდან 9 ივლისამდე ჩატარდება და ორ მოდულს მოიცავს: ”ინკლუზიური განათლება და საკლასო პრაქტიკა” და ”კლასში რთული ქცევის მართვის სტრატეგიები – ქცევის გამოყენებითი ანალიზი“.

ახალი სადოქტორო პროგრამა ილიაუნიში
2011-06-16 16:45
20 ივნისს, 17.00 საათზე, 101-ე აუდიტორიაში (ი. ჭავჭავაძის 32) ილიას სახელმწიფო უნივერსიტეტის სამაგისტრო და სადოქტორო პროგრამების ფაკულტეტი წარმოგიდგენთ სადოქტორო პროგრამას – ”მედიცინის სადოქტორო პროგრამა”. პროგრამა ოთხი მიმართულებისგან შედგება: 1) ”ეფედრონული” ენცეპალოპათია-მანგანუმური პარკინსონიზმი, მისი სამედიცინო და სოციალური ასპექტები; 2) ღეროვანი უჯრედებისა და ოსტეოპლასტიკური მასალების კომბინირებული გამოყენება, ყბა-სახის ტრავმული დაზიანების დროს; 3) თავისა და სახის მიდამოს ტკივილი და მისი გავლენა ცხოვრების ხარისხსა და შემეცნებით შფოთვით აშლილობაზე; 4) პირის ღრუს ანთებითი დაავადებების მკურნალობა ძვლის ტვინის მეზენქიმური ღეროვანი უჯრედებით.
პროგრამის მიზნია საერთო ინტეგრირებული სადოქტორო პროგრამის შემუშავება, პრობლემებზე და კვლევებზე დაფუძნებული სწავლებისა და განათლების ხელშეწყობა და კლინიკური უნარ-ჩვევების გაღრმავება.
დოქტორანტურის დამთავრების შემდეგ კურსამთავრებულს ექნება მის მიერ არჩეული მიმართულების დარგში უახლესი და ღრმა ცოდნა, ასევე შესძლებს შესაბამის სფეროში პედაგოგიურ მოღვაწეობას.

”ქართული ენა მომავალი წარმატებისათვის”
2011-06-15 10:15
16 ივნისს, 15.00 საათზე, ილიას სახელმწიფო უნივერსიტეტის 101-ე აუდიტორიაში (ი. ჭავჭავაძის 32) საქართველოს განათლებისა და მეცნიერების სამინისტროს მასწავლებელთა პროფესიული განვითარების ეროვნული ცენტრი იწყებს ახალი პროგრამის – ”ქართული ენა მომავალი წარმატებისათვის” განხორციელებას. პროგრამის მიზანია ისეთი ღონისძიებების გატარება, რომელიც ხელს შეუწყობს სახელმწიფო ენის ცოდნის გაუმჯობესებას სამცხე-ჯავახეთის, ქვემო ქართლისა და კახეთის ეთნიკური უმცირესობებით დასახლებულ რაიონებში.
ამ მიზნით საქართველოს განათლებისა და მეცნიერების სამინისტრო 2011 წელს არაქართულენოვან სკოლებში გაგზავნის ბაკალავრის ხარისხის მქონე სასკოლო საგნების სპეციალისტებს.
უნდა აღინიშნოს, რომ პროგრამის მონაწილეებს საქართველოს განათლებისა და მეცნიერების სამინისტრო სთავაზობს:

მაგისტრატურაში სწავლის სრულად დაფინანსებას;
ყოველთვიურ შემოსავალს.

დაინტერესებულ სტუდენტებს დამატებითი ინფორმაციის მიღება შეუძლიათ საქართველოს განათლებისა და მეცნიერების სამინისტროს წარმომადგენლებთან შეხვედრაზე.

სპექტაკლი "პიტერ პენი" ილიაუნიში
2011-06-14 16:03
18 ივნისს (16.00 საათზე) და 19 ივნისს (13.00 საათზე) ილიას სახელმწიფო უნივერსიტეტის თეატრში წიგნის მაღაზია ”ლიგამუსი” გიწვევთ წარმოდგენაზე ”პიტერ პენი”, სპექტაკლში მონაწილეობენ ლიგამუსის თეატრალური წრის ბავშვები. წიგნის მაღაზიის ინიციატივით, წარმოდგენებიდან შემოსული თანხა სრულად გადაეცემა ილიას სახელმწიფო უნივერსიტეტის აუტიზმის ცენტრს.

ინტელექტუალური საკუთრების საფუძვლები
2011-06-13 14:24
15 ივნისს, 15.00 საათზე, ილიას სახელმწიფო უნივერსიტეტის 101 – ე აუდიტორიაში (ი. ჭავჭავაძის გამზ. 32) გაიმართება საჯარო ლექცია თემაზე: ”ინტელექტუალური საკუთრების საფუძვლები და დაცვის მექანიზმები”. საქპატენტის წარმომადგენლებთან ერთად მოხსენებით გამოვა USAID – ის მიერ მოწვეული ამერიკელი ექსპერტი ინტელექტუალური საკუთრების დარგში.

ღონისძიება: დისკო პოლო ფართი
2011-06-08 16:55
პარასკევს, 10 ივნისს, 18.00 საათზე ილიას სახელმწიფო უნივერსიტეტის სტუდენტების და კურსდამთავრებულების ორგანიზებით და პოლონეთის საელჩოს მხარდაჭერით გაიმართება ღონისძიება, რომელსაც სტუდენტებმა იუმორით “დისკო პოლო ფართი” უწოდეს (რა არის “დისკო პოლო” http://en.wikipedia.org/wiki/Disco_polo).
გეპატიჟებით ყველას! შესაძლებლობა გექნებათ გაეცნოთ და გაესაუბროთ პოლონური უნივერსიტეტების კურსდამთავრებულებს და პოლონური სასტიპენდიო პროგრამების მონაწილეებს, საქართველოში მცხოვრებ პოლონელებს და პოლონურად მოსაუბრე ქართველებს, დააგემოვნოთ პოლონური კერძები და გაატაროთ სასიამოვნო დრო პოლონურ გარემოში.
რა: დისკო პოლო ფართი
სად: კლუბი 33ა (ვაკის პარკი)
როდის: პარსკევს, 10 ივნისს, 18.00 საათზე
ჩაცმულობა: დისკო!
მეტი ინფორმაციისთვის შეგიძლიათ იხილოთ ივენთის გვერდი facebook-ზე:
http://www.facebook.com/event.php?eid=218719901488925
გთხოვთ დაადასტუროთ თქვენი მონაწილეობა ამ გვერდზე. დამატებითი ინფორმაციისთვის, დაგვიკავშირდით: 877 97 98 07 (სოფო)

ვენის უნივერსიტეტის პროფესორის ლექცია ილიაუნიში
2011-06-08 16:08
10 ივნისს, 11.00 საათზე, ილიას სახელმწიფო უნივერსიტეტში (აუდიტორია A 101, ი. ჭავჭავაძის გამზ. 32) გაიმართება ვენის უნივერსიტეტის პროფესორის, იმბი სოომანის საჯარო ლექცია თემაზე: The Minorities of Estonia, Latvia and Lithuania in the Framework of the European Integration. ლექცია წაკითხული იქნება ინგლისურ ენაზე. დასწრება თავისუფალია.
ქალბატონი იმბი სოომანი სწავლობდა თეორიულ და პრაქტიკულ ფილოსოფიას, ლიტერატურათმცოდნეობას, სკანდინავისტიკასა და პედაგოგიკას ლუნდის უნივერსიტეტში (შვედეთი). ორ მშობლიურ ენასთან ერთად (ესტონური და შვედური) ფლობს გერმანულს, დანიურს, ინგლისურს, ფრანგულს, იტალიურს, ნორვეგიულს, პოლონურსა და რუსულს. 1972 წლიდან ასწავლის შვედურსა და ესტონურ ენებს ვენის უნივერსიტეტში. წაკითხული აქვს მრავალი მოხსენება აშშ-ს, ევროპისა და აზიის უნივერსიტეტებში აღმოსავლეთის ზღვის რეგიონის საკითხებზე. 1991 წლიდან არის ავსტრიულ-ესტონური საზოგადოების დამაარსებელი და პრეზიდენტი, ასევე ესტონურ-ავსტრიული საზოგადოების საპატიო პრეზიდენტი ესტონეთში. ამჟამად არის ვენის უნივერსიტეტის ენების ცენტრის სამეცნიერო მრჩეველთა საბჭოს წევრი და უძღვება ბალტიისპირეთის კვლევების (Baltic Studies) დისციპლინათშორის მოდულს. მისი კვლევის ძირითადი სფეროებია: დასავლურ-აღმოსავლური დისკურსი აღმოსავლეთის ზღვის გაფართოებულ სივრცეში, სკანდინავიის ქვეყნების აღმოსავლური პოლიტიკა, ენობრივი და უმცირესობათა პოლიტიკა, ჩრდილო-აღმოსავლეთ ევროპის ქვეყნების ენობრივი ურთიერთობები, რეგიონმცოდნეობა.
